《题明皇幸蜀图》
清代·管世铭

中书已罢张九龄，太守不识颜真卿。黄虬跳梁虫狐死，仓皇蜀栈青螺行。

白衣父老前迎跸，羽骑林端出复没。宫人憔悴下雕鞍，手摘园瓜供帝渴。

更无羯鼓打梁州，铃语郎当听未休。剑门直上一千里，风尘澒洞天颜愁。

后队观者忽如堵，锦袍年少腰玉琥。元礼力士非其俦，疑是王孙英且武。

咄哉王孙儋耳龙，奉天之辱将毋同。

作者简介：（1738—1798）清江苏武进人，字缄若，号韫山。乾隆四十三年进士。授户部主事，迁郎中，充军机章京，为大学士阿桂所倚重。深憎和珅。会迁御史，草疏将劾之。阿桂恐其得罪，使留军机处，依例留直者不得专达封事，乃不得已而止。工诗古文。有《韫山堂集》。